‘Oscar is ŉ gebroke man’Oscar Pistorius Woensdag (15 Junie 2016) in die hof. Foto: eNCA Oscar Pistorius se verdediging het Woensdagmiddag sy slotbetoë in die hooggeregshof in Pretoria afgehandel. Adv. Barry Roux, namens Pistorius, het aangevoer dat daar verskeie versagtende omstandighede is wat in ag geneem moet word vir vonnisoplegging. “Die beskuldigde het homself gestraf en sal voortgaan om homself vir die res van sy lewe te straf.” Volgens Roux het Pistorius sy toekoms saam met Reeva Steenkamp, sy gesondheid, sy bates en sy loopbaan verloor. “Hy is ŉ gebroke man,” het hy gesê. Roux het gesê die verhoorhof het reeds met die aanvanklike vonnis die verswarende omstandighede soos deur die appèlhof geïdentifiseer is, in ag geneem. Hy het gesê Pistorius het reeds 12 maande tronkstraf uitgedien en dat dit vir hom erger was as ander gevangenes weens sy gestremdheid. Volgens Roux het Pistorius ook al sy rehabilitasieprogramme suksesvol afgehandel. Roux het Pistorius hierna in die hof versoek om op te staan. Pistorius het voor in die hof gaan sit waarna hy sy prostese verwyder het en op sy stompies voor in die hof gaan staan het. Hy het egter erg emosioneel geraak en Roux het versoek dat hy weer gaan sit. Roux het hierna die feitelike bevindinge in die saak weer deurgegaan en veral klem gelê op Pistorius se gestremdheid. Volgens Roux val Pistorius nie in die kategorie van oortreders wat uit die samelewing verwyder moet word nie. Hy het gesê die howe beweeg weg van vergelding as die primêre doel van gevangenisstraf. Volgens Roux het straf nie ten doel om ŉ oortreder “te breek” nie. Roux het gesê daar is “ernstige vyande” in die saak. “Die direkte opsetteorie word gedryf en het tot gevolg dat daar ŉ onvermoë of onwilligheid is om die beskuldigde te sien in die konteks van daardie aand. Mense is ongewillig om na die feite in die saak te kyk.” Roux het ook na ander hofsake verwys, waaronder dié van Rudi (Vleis) Visagie, oud-Springbok-speler wat per ongeluk sy dogter doodgeskiet het. “Hy het sy dogter doodgeskiet omdat hy gedink het sy is ŉ dief. Hy is nie vervolg nie en almal het simpatie met hom gehad. Almal het verstaan dat ŉ mens ŉ fout kan maak dat jy per ongeluk iemand kan skiet.” Volgens Roux kan daar van die voorgeskrewe minimumvonnis van 15 jaar tronkstraf afgewyk word wanneer daar wesenlike en dwingende omstandighede is. “Daar hoef nie ŉ argument te wees dat dié omstandighede teenwoordig is in die saak nie.” Oscar Pistorius Woensdag (15 Junie 2016) in die hof. Foto: eNCA Roux het ook verwys na die saak van die Staat versus Malgas. Die Malgas-uitspraak hou in dat hoe groter die gevoel van ongemak by ’n regter oor die oplê van die voorgeskrewe vonnis is, hoe groter is die angs dat die regter moontlik ’n onreg daardeur pleeg. Volgens Roux moet daar ongemak aan regter Thokozile Masipa se kant wees indien daar vir haar gesê word Pistorius moet tot 15 jaar tronkstraf gevonnis word. “Oscar was 03:00 die oggend op sy stompies en het geglo sy meisie is in die bed,” het hy gesê. Volgens Roux het die appèlhof bevind dat die beskuldigde met dolus eventualis en nie dolus directus opgetree het nie. Roux het gesê dié hof het nêrens gesê daar was ŉ argument tussen Pistorius en Steenkamp of dat Steenkamp toilet toe gehardloop het en Pistorius toe geskiet het nie. Volgens Roux was Pistorius bang toe hy die skote afgevuur het en kon hy net bang wees vir ŉ inbreker, nie sy eie meisie nie. Roux het gesê mense het jammer gevoel vir Visagie, maar voel nie jammer vir Pistorius nie weens “al die verkeerde bewyse”. Volgens Roux is Masipa se vroeëre bevinding dat Pistorius ŉ inbreker gehoor het en dat hy gewapen badkamer toe is, nie deur die appèlhof se uitspraak omgekeer nie. Roux het gesê selfs al is Pistorius “krimineel aanspreeklik”, beteken dit nie dat sy reaksie “deur bose bedoelings” gedryf is nie. Roux het ook Pistorius se fisieke gebreke en angssteuring beklemtoon. Hy het uitgevaar teen die publiek se persepsie dat, “ondanks die feite” Pistorius met opset vir Steenkamp doodgemaak het. “Daar is geen bewyse dat Pistorius ŉ direkte bedoeling gehad het om dood te skiet nie,” het hy beklemtoon. Volgens Roux het Pistorius skuld aanvaar en moet hy die res van sy lewe daarmee saamleef. “Die beskuldigde het ŉ persoon verloor vir wie hy regtig lief was weens die wederregtelike skietery.”